Lipšic, Daniel, poslanec NR SR (2013-05-21):
Ďakujem, pani predsedajúca. Milé kolegyne, vážení kolegovia, ja sa k tomu vyjadrím trochu možno obšírnejšie, ale najskôr začnem inými témami Trestného zákona. Samozrejme, že § 72 sa týka v 90 % prípadov dílerov drog. To je proste fakt. To sú štatistiky aj Generálnej prokuratúry. Ak, ja som už v prvom čítaní hovoril tak, aby aj pán minister alebo pán spravodajca priniesli nejaký konkrétny príbeh človeka, ktorý mal naozaj marihuanu pre vlastnú potrebu ako prvotrestaný páchateľ a išiel do väzenia. A taký príbeh tu nezaznel ani dnes. Čiže je zaujímavé tu mať rôzne množstvá, ukazovať čokoľvek, ale takýto príbeh tu nezaznel, lebo taký neexistuje, obávam sa. Ale príbehy malých dílerov drog, ktorí po tomto pôjdu na podmienku do väzenia, aj malých dílerov drog, tvrdých drog, nehovoríme o marihuane, tak takých bude asi pomerne veľa. Poznajúc to, ako naše súdy využívajú dolné hranice trestných sadzieb. Pán minister na výbore, no alebo to poviem až pri drogách, zdôvodňoval to dôvodovou správou. Považujem to za, chcem to povedať veľmi otvorene. Argumentácia, že dôvodová správa zákona nejakým spôsobom určuje nejaké interpretačné mantinely, toto tvrdiť je nesprávne a podľa mňa aj nedemokratické. Dôvodová správa, ktorú neschvaľujeme v tomto parlamente, vysvetľuje nejaké zákonné ustanovenie a maximálne to tak odráža úmysel, nie zákonodarcu, to nie je pravda. To nie je pravda, pán minister. Úmysel úradníka ministerstva, ktorý dôvodovú správu píše. Úmysel zákonodarcu, podľa mňa, môže vždy odraziť len text zákona. Dokonca ho neodráža ani parlamentná rozprava, ani spoločné správy, len text zákona. Postihnúť úmysel zákonodarcu je podľa mňa nad rámec textu zákona, cvičenie v psychoanalýze. Aký má konkrétny poslanec úmysel pri schvaľovaní zákona nad rámec textu, nemáme šancu vedieť. Ale teraz sa vrátim ešte k dvom veciam v tej novele, ktoré považujem za tiež významné, nad rámec drogových trestných činov. Po prvé, už to zmienil pán poslanec Gál, zdravotníci. Nie je to vo vládnom návrhu, je to v spoločnej správe. Ideme kriminalizovať lekárov a zdravotné sestry. V situácii, v akej je dnešné zdravotníctvo, sa vláda Roberta Fica nesústreďuje na to, aby sa zdravotná starostlivosť zlepšila, aby sa obmedzila korupcia v zdravotníctve. Nakupujú sa riaditeľmi nemocníc predražené rôzne zdravotnícke techniky, rôzne operačné stoly, riaditeľmi nemocníc, ktorí sú poslancami tejto Národnej rady, ale ideme kriminalizovať lekárov a zdravotné sestry. To sa mi nezdá byť v tejto situácii ani správne a ani spravodlivé. Som presvedčený o tom, že pokiaľ by vláda riešila zdravotníctvo, pokiaľ by reálne chcela zabrániť rozkrádaniu manažmentov v zdravotníctve, ja som tu minule spomínal jednu firmu, ktorá za bývalej vlády Roberta Fica zdesaťnásobila svoje zisky a je jedným z najväčších dodávateľov zdravotníckej techniky a náhodou v nej predtým pôsobil pán predseda parlamentu, na toto by som sa sústredil. To je podľa mňa dôležitejšie, čiže nesúhlasím s tým, považujem to za nesprávne voči celej zdravotníckej komunite a naviac, druhá ešte vec je, ak vláda naozaj má takýto vážny problém záujem riešiť, tak s ním príďte vo vládnej novele zákona. A nie, že v druhom čítaní zrazu nesúvisiaci pozmeňovací návrh, šup sem – šup tam, aby sa čas na diskusiu potenciálne mohol obmedziť. To ja osobne považujem za nesprávne. Druhá vec. (Zaznievanie gongu.)